ભાવનગર પંથકના ગામેગામથી પરીક્ષા આપવા જનારાએ એક વાત અચૂક સાંભળવી પડે : અમારી ઘરશાળા જેવી કોઈ શાળા નહીં. વાત પણ સાચી. હરભાઈ ત્રિવેદીએ આદર્શ શિક્ષણ પદ્ધતિ અપનાવી ઘરશાળા ચાલુ કરેલી. તેની વાહવાહ થતી. જૂનવાણી ટીકાય કરતા કે ચારિત્ર્ય ઘડતરના નામે છોકરા-છોકરીઓને બહુ છૂટ આપે છે. કેળવણીમાં મેળવણીના અખતરા કરે છે વગેરે વગેરે. પરંતુ ઘરશાળાને આદર્શ શિક્ષકો મળેલા એને કારણે અનેક વિદ્યાર્થીઓને જીવન-ઘડતરની નવી રાહ સાંપડી હતી તેની કેમ ના પડાય ! એવું જ મહુવામાં નાના પાયે, નવા-જૂનાનો સમન્વય સાધી એન.એન. મહેતાસાહેબે શિક્ષણક્ષેત્રે સાહસ કર્યું. એમ.એન. હાઈસ્કૂલની ચીલાચાલુ પદ્ધતિને જે.પી. હાઈસ્કૂલમાં ધરમૂળથી બદલવાની હવા વહેતી થઈ.